Au crescut furturile de energie. Care sunt explicațiile
În primele trei luni din an au fost 973 de cazuri de sustragere de energie electrică din rețeaua Electrica, cu 21% mai multe ca în aceeași perioadă a anului trecut. Și alți distribuitori se confruntă cu tot mai multe cazuri de consum fraudulos de energie electrică și gaze. Cei de la Delgaz Grid, companie a grupului E.On a raportat aproape 400 de cazuri, în timp ce cei de la Rețele Electrice (PPC, fost Enel) spun că au identificat în zonele Banat, Muntenia și Dobrogea aproximativ 800 de astfel de cazuri. Specialiștii spun că mare parte din cei care se leagă ilegal la rețele de distribuție de gaze și curent au venituri mici și nu își permit să plătească facturi. Companiile avertizează că instalațiile improvizate sunt periculoase și pot cauza incendii, electrocutări, explozii sau intoxicații.